કૅમ્પા કોલા કમ્પાઉન્ડમાં આવેલાં બિલ્ડિંગોના ગેરકાયદે માળ તોડવા સામે સુપ્રીમ કોર્ટે ૨૦૧૪ની ૩૧ મે સુધી સ્ટે આપતાં મહારાષ્ટ્રના ચીફ મિનિસ્ટર પૃથ્વીરાજ ચવાણે કહ્યું હતું કે ‘અમારી સરકારની સહાનુભૂતિ રહેવાસીઓની સાથે છે અને આ કેસમાં તમામ કાનૂૂની વિકલ્પો બાબતે વિચારણા કરવામાં આવશે. આ બિલ્ડિંગ બાંધતી વખતે અનેક સરકારી નિયંત્રણોની ઉપેક્ષા કરવામાં આવી હતી અને સુપ્રીમ કોર્ટનો અગાઉનો ચુકાદો ઘણો સખત શબ્દો ધરાવતો હતો અને ગેરકાયદે ફ્લૅટ્સ તોડી પાડવાની પ્રક્રિયામાં રાજ્ય સરકારને પણ દખલગીરી નહીં કરવાનું જણાવવામાં આવ્યું હતું. હવે સુપ્રીમ કોર્ટે થોડી રાહત આપી છે એથી આ સંદર્ભમાં વટહુકમ લાવવા માટેનો માર્ગ મોકળો થયો છે. રહેવાસીઓને પણ થોડી રાહત મળી છે.’